Frydenlund bryggeri hadde en vørterøletikett med to barn på, men ønsket å presentere produktet som en sportsdrikk. I 1938 fikk de derfor tegnet en ny etikett for vørterølet, med den kraftige armen til bokseren Schliemann og de fem OL-ringene (utformet av Pierre de Coubertin for Den olympiske komité i 1913). Etiketten ble mønsterbeskyttet av Frydenlund i Norge i 1939. Da Norge skulle arrangere vinter-OL i 1952, fikk Den olympiske komité beskjed av patentkontoret at her i landet satt Frydenlund med rettighetene til bruk av symbolet.